**Cyfarwyddwr Gweithrediadau (Gwasanaethau Ariannu'r Celfyddydau)**

**Disgrifiad o'r Rôl**

|  |  |  |
| --- | --- | --- |
| Graddfa gyflog: |  | F |
| Tîm: |  | Y Celfyddydau |
| Adrodd i'r: |  | Prif Weithredwr |
| Rheoli staff: |  | Cynorthwyydd Personol (Gwasanaethau Ariannu'r Celfyddydau)  Pennaeth (Datblygu Busnes)  Pennaeth Ariannu'r Celfyddydau  Rheolwr (Gwerthuso ac Ymchwil) |
| Lleoliad: |  | Hyblyg - gallwch weithio o unrhyw un o swyddfeydd Cyngor y Celfyddydau |
| Teithio: |  | Cyson |

**Cyngor Celfyddydau Cymru**

Mae Cyngor Celfyddydau Cymru'n elusen annibynnol, a sefydlwyd drwy Siarter Frenhinol ym 1994. Ni yw'r corff cyhoeddus cenedlaethol sy'n gyfrifol am ariannu a datblygu'r celfyddydau yng Nghymru.

Ein gweledigaeth yw creu Cymru greadigol lle mae'r celfyddydau wrth galon bywyd a llesiant y genedl, gan wneud ein gwlad yn lle cyffrous a bywiog i fyw, gweithio ac ymweld â hi.

Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Ein rôl yw creu amgylchedd lle gall artistiaid uchelgeisiol a blaengar dyfu a llewyrchu, a lle gall cynifer o bobl â phosibl fwynhau a chymryd rhan yn y celfyddydau.

**Am y rôl**

Rôl arwain allweddol yw rôl y Cyfarwyddwr (Gwasanaethau Ariannu'r Celfyddydau), lle bydd gofyn i chi weithredu'n hyderus ar lefel uwch.

Mae’r Cyfarwyddwr Gweithrediadau (Gwasanaethau Ariannu'r Celfyddydau) yn gweithio'n gydweithredol fel aelod o'r Uwch Dîm Rheoli (UDRh). Yr UDRh yw prif gorff y Cyngor o ran gwneud penderfyniadau gweithredol. Ei rôl yw cyflunio amcanion a blaenoriaethau cyffredinol Cyngor y Celfyddydau, ac arwain y gwaith o ddatblygu a gweithredu ei bolisïau. Mae'r UDRh yn gyfrifol hefyd am reoli cyllid, adnoddau a phobl Cyngor y Celfyddydau yn effeithiol, gan sicrhau bod busnes y Cyngor yn cael ei reoli mewn ffordd atebol a phriodol.

Mae'r Cyfarwyddwr Gweithrediadau (Gwasanaethau Ariannu'r Celfyddydau) yn goruchwylio darpariaeth cyngor hygyrch ac arbenigol ar brosesau busnes a gweinyddu dyraniad cyllid a grantiau. Mae'n trefnu ac yn cyflawni'r gwaith o fonitro Portffolio Celfyddydol Cymru a'r rhaglen Gyfalaf hefyd, gan gynorthwyo gwaith datblygu cydweithwyr ym myd y celfyddydau.

Ffocws penodol y swydd yma fydd cyflawni penderfyniad y Cyngor i sicrhau bod y gwaith o drefnu, gweinyddu a monitro rhaglenni ariannu Cyngor y Celfyddydau’n cael ei reoli mewn ffordd wydn a chost-effeithiol. Am hynny, bydd y Cyfarwyddwr yn chwarae rhan arweiniol wrth sicrhau rheolaeth effeithiol dros ein prosesau cynllunio corfforaethol.

Yn rhan o'n cyfrifoldebau monitro, mae hi'n hanfodol fod gennym ddealltwriaeth fanwl a chywir am y gweithgareddau a ariannwn. O dan arweinyddiaeth y Cyfarwyddwr, bydd aelodau'r tîm yn darparu cymorth technegol a gwybodaeth busnes am berfformiad y cyrff sy'n cael eu hariannu gan Gyngor y Celfyddydau. Cyflawnir ein swyddogaethau Gwerthuso ac ymchwil o fewn y tîm yma hefyd.

Disgwylir i'r Cyfarwyddwr sicrhau bod Cyngor y Celfyddydau’n gallu siarad yn awdurdodol am y celfyddydau, gwneud penderfyniadau am y celfyddydau a chyfleu polisi'r Cyngor yn hyderus yn eu meysydd cyfrifoldeb.

Bydd cyfrifoldebau penodol ar lefel gorfforaethol yn amrywio ac yn newid yn dibynnu ar y prosiectau y mae'r Cyngor am eu datblygu ar y pryd.

**Prif gyfrifoldebau**

Llywodraethu a Rheolaeth Gorfforaethol – atebolrwydd dros gyflawni busnes Cyngor y Celfyddydau Cymru'n effeithiol trwy:

* weithio gyda'r Cadeirydd a'r Prif Weithredwr (gan ddirprwyo ar eu cyfer pan fo angen)
* darparu cyngor proffesiynol ar lefel uchel - cyflwyno argymhellion i'r Cyngor a'i Bwyllgorau yn eu meysydd cyfrifoldeb
* cynghori a gweithio gyda Llywodraeth Cymru i hwyluso prosiectau sy’n cael eu hariannu ar y cyd
* bod yn atebol am reoli a gweinyddu rhaglenni Cyfalaf a Gwytnwch y Cyngor a gwaith y Pwyllgor Cyfalaf
* arwain rheolaeth gorfforaethol dros ein perthnasau gweinyddol â Phortffolio Celfyddydau Cymru a'r prosesau monitro sydd wrth wraidd ein buddsoddiad ynddynt
* hyrwyddo egwyddorion democratiaeth ddiwylliannol
* gyrru'r gwaith o baratoi, cyflawni a monitro'r Cynlluniau Corfforaethol a Gweithredol a'u blaenoriaethau
* cymryd cyfrifoldeb cyffredinol dros strategaethau corfforaethol, gwneud penderfyniadau, pennu amcanion a blaenoriaethau fel aelod o'r Uwch Dîm Rheoli
* goruchwylio a rheoli cyllidebau cyffredinol y sefydliad ar led ar y cyd trwy adolygu'r adroddiadau ariannol misol sy'n cael eu cynhyrchu gan y tîm Cyllid
* gweithio gydag aelodau a swyddogion Llywodraeth Cymru, y Cynulliad Cenedlaethol a'i Bwyllgorau (fel y bo'n briodol)

Polisi, cyllid a buddsoddiad – cychwyn, arwain a goruchwylio datblygiad a gweithrediad prosesau gweithredol a rheoli grantiau yn y meysydd canlynol:

* cyllid y Loteri a chronfeydd Strategol a buddsoddiadau ym Mhortffolio Celfyddydol Cymru
* rheoli a chyflawni gwaith rheoli grantiau sy'n gadarn ac yn atebol gan ddiwallu gofynion cyfreithiol Llywodraeth y DU a Llywodraeth Prydain
* monitro a dilysu perfformiad Portffolio Celfyddydol Cymru trwy gydlynu gwaith asesu a monitro ar draws y sefydliad ar led
* datblygu a chynnal ein perthnasau o ran trafodion â Phortffolio Celfyddydol Cymru
* monitro cyflawniad prosiectau Cyfalaf, gan sicrhau bod cyngor artistig, ariannol, gweithredol a phensaernïol yn cael ei gomisiynu a'i roi ar waith yn effeithiol
* clustnodi a chydlynu ein gwasanaethau 'canfod problemau' er mwyn ymateb i sefydliadau lle bo angen cymorth busnes
* cydlynu gweithgareddau o ran Cydweithwyr Celfyddydol
* arwain ar Adolygiadau Buddsoddi
* sicrhau bod prosesau sy'n atebol yn gyfreithiol yn bodoli ar gyfer unrhyw gyllid y Loteri a ddirprwyir
* cydlynu darpariaeth cynghori arbenigol ac arbenigedd er mwyn ategu cyflawniad gweithgareddau fel "Gwytnwch", datblygu busnes a datrys problemau sefydliadol

Cydraddoldeb - hyrwyddo amcanion y Cyngor yn ymarferol trwy sicrhau bod y Cyngor a'i staff, fel unigolion ac fel sefydliad, yn llwyr gofleidio egwyddorion a blaenoriaethau ein hamcanion o ran Cydraddoldeb.

Gwybodaeth arbenigol – yn gallu cynnig cyngor awdurdodol a gwybodaeth arbenigol yn y meysydd polisi dynodedig.

Datblygu adnoddau – dylanwadu ar bartneriaid a rhanddeiliaid a negodi â nhw i ddatblygu buddsoddiad ychwanegol i gynorthwyo cyflawniad prosiectau'r Cyngor.

Partneriaethau – meithrin a chynnal perthnasau lefel uwch gyda chyrff ac asiantaethau lleol, cenedlaethol a rhyngwladol.

Ymchwil, data a gwybodaeth – goruchwylio cyflawniad:

* strategaeth ymchwil flaengar sy’n cynorthwyo’r Cyngor i gyflawni ei flaenoriaethau
* rhaglen gynhwysfawr o wybodaeth busnes
* gwaith casglu data, ymchwil a gwerthuso.

Rheolaeth – atebol am sicrhau defnydd effeithiol a phriodol o adnoddau ariannol, dynol a ffisegol. Mae hyn yn cynnwys:

* cynorthwyo a mentora staff (helpu i gynllunio, rheoli a chyflawni gwaith, hyfforddiant a datblygiad proffesiynol)
* monitro cyllidebau mewn ffordd effeithiol ac atebol trwy bennu a monitro cyllidebau adrannol, ac adolygu adroddiadau misol ar gyfer y sefydliad cyfan
* cyflawni prosiectau neu wasanaethau allweddol Cyngor y Celfyddydau.

Lles a chynaliadwyedd – hyrwyddo dull o reoli a chyflawni gweithgareddau'r Cyngor sy'n cofleidio ymrwymiad cadarnhaol at nodau llesiant Llywodraeth Cymru.

Eiriolaeth – hybu proffil Cyngor Celfyddydau Cymru a'r gweithgareddau y mae'n eu cynnal ar y lefelau uchaf o fewn y llywodraeth a'r cyfryngau.

Hyblygrwydd – fel aelod o staff uwch, bydd angen gweithio ar draws y DU yn aml, a hynny y tu hwnt i oriau gwaith arferol. Bydd y cyfrifoldebau'n gofyn am deithio rhyngwladol achlysurol hefyd.

Cydymffurfiaeth gorfforaethol – yn dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

**Gwybodaeth, profiad a nodweddion**

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Felly mae pob aelod o staff yn gennad i Gyngor y Celfyddydau ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd, ac y byddant wedi datblygu sgiliau trefnu da. Am hynny, mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd godi i'r sialensiau a fydd yn eu hwynebu - staff sydd â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Angerdd dros y celfyddydau a'r weledigaeth i ddatblygu mentrau a strategaethau sy'n datblygu blaenoriaethau Cyngor y Celfyddydau * Dealltwriaeth ymarferol fanwl am reoli cyllid cyhoeddus a gweinyddu prosesau ymgeisio am grantiau * Cynefindra â phrosesau ariannu ar-lein/ar y we * Cynefindra â dadansoddi a dehongli cynlluniau busnes a gwybodaeth ariannol * Dealltwriaeth drylwyr am faterion cydraddoldeb a'u cymhwyso’n ymarferol i waith Cyngor y Celfyddydau * Dealltwriaeth drylwyr am y rhwymedigaethau rheoliadol sy'n berthnasol i gorff cyhoeddus |  |
| **Sgiliau** | * Sgiliau TG a gweinyddu hyfedr * Profiad o gyflawni a/neu fonitro prosiectau cyfalaf arwyddocaol * Profiad o gynllunio prosiectau a rheoli prosiectau * Sgiliau ariannol a busnes cadarn - y gallu i gynllunio a rheoli cyllidebau, ac asesu, clustnodi a mynd i'r afael â materion ariannol a gweithredol ym myd y celfyddydau |  |
| **Profiad** | * Gradd berthnasol a/neu brofiad proffesiynol sylweddol ar lefel reoli uwch ym myd y celfyddydau * Profiad o gychwyn, datblygu a gweithredu polisïau |  |
| **Nodweddion** | * Yr awdurdod personol i weithredu'n hygred ar lefel uwch rheolwr, a'r hyblygrwydd i weithio'n effeithiol fel aelod o dîm * Sgiliau cyfathrebu rhagorol wrth siarad ac wrth ysgrifennu - y gallu i fod yn eiriolwr ac yn negodwr effeithiol a darbwyllol * Sgiliau arwain a rheoli rhagorol, a'r profiad i ysbrydoli, mentora a chefnogi staff * Ymrwymiad i ddatblygiad proffesiynol parhaus * Y gallu a'r parodrwydd i deithio'n gyson ledled Cymru a’r DU, a thramor yn achlysurol, ac i weithio oriau anghymdeithasol pan fo angen (gallai hynny fod yn ofyniad misol o leiaf) |  |
| **Y Gymraeg** |  | * Rhuglder yn y Gymraeg (ysgrifenedig a llafar). |